વર્ષોથી સરકારી ચોપડે સૌરાષ્ટ્ર માટે કરોડો રૃપિયાની યોજનાઓ બની રહી છે આમ છતાં પાક – પાણીની બાબતમાં સૌરાષ્ટ્ર હજુ સમૃદ્ધ થયું નથી. આ પ્રદેશમાં આજે પણ મોટા ભાગનાં ગામોના પાણીના મુખ્ય સ્ત્રોત તરીકે નદી અને કૂવાઓ જ છે. આ વર્ષે શિયાળાના આરંભે જ સૌરાષ્ટ્રનાં અનેક ગામોની નદીઓ અને કૂવાઓ સુકાઈ ગયાં છે. ચેકડેમ તો ક્રિકેટનાં મેદાન જેવા બની ગયા છે. રાજકોટ જિલ્લાના શ્રીનાથગઢ, દેરડી અને આસપાસનાં ગામોની મુલાકાત લેતાં અનેક ચેકડેમ ખાલીખમ જોવા મળ્યા હતા. નદીઓ સુકાઈ ગઈ છે. આવી જ હાલત અમરેલી અને ભાવનગર વિસ્તારની જોવા મળી હતી. ભાવનગરના ઉમરાળા ગામના પાદરમાંથી મોટી નદી પસાર થાય છે, પણ હાલ આ નદી ખાલીખમ થઈને પડી છે. સૌરાષ્ટ્રના મોટા ભાગના વિસ્તારની આવી હાલત છે.